CELEX: 32010D0367
Language: fi
Date: 2010-06-25 00:00:00
Title: 2010/367/: Komission päätös, annettu 25 päivänä kesäkuuta 2010 , siipikarjassa ja luonnonvaraisissa linnuissa esiintyvän lintuinfluenssan valvontaohjelmien täytäntöönpanosta jäsenvaltioissa (tiedoksiannettu numerolla K(2010) 4190)  (ETA:n kannalta merkityksellinen teksti )

1.7.2010   
            
            
               FI
            
            
               Euroopan unionin virallinen lehti
            
            
               L 166/22
            
         KOMISSION PÄÄTÖS,
   annettu 25 päivänä kesäkuuta 2010,
   siipikarjassa ja luonnonvaraisissa linnuissa esiintyvän lintuinfluenssan valvontaohjelmien täytäntöönpanosta jäsenvaltioissa
   (tiedoksiannettu numerolla K(2010) 4190)
   (ETA:n kannalta merkityksellinen teksti)
   (2010/367/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (1) ja erityisesti sen 10 artiklan 4 kohdan,
   ottaa huomioon yhteisön toimenpiteistä lintuinfluenssan torjumiseksi ja direktiivin 92/40/ETY kumoamisesta 20 päivänä joulukuuta 2005 annetun neuvoston direktiivin 2005/94/EY (2) ja erityisesti sen 4 artiklan 2 kohdan,
   sekä katsoo seuraavaa:
   
               (1)
            
            
               Lintuinfluenssa on lintujen, siipikarja mukaan luettuna, tarttuva virustauti. Lintuinfluenssavirusten aiheuttama tartunta kotieläiminä pidettävässä siipikarjassa aiheuttaa taudin kahta päämuotoa, jotka eroavat virulenssiltaan. Matalapatogeeninen muoto aiheuttaa yleensä ainoastaan lieviä oireita, kun taas korkeapatogeeninen muoto aiheuttaa hyvin korkeaa kuolleisuutta useimmissa siipikarjalajeissa. Kyseisellä taudilla voi olla vakava vaikutus siipikarjankasvatuksen kannattavuuteen.
            
         
               (2)
            
            
               Direktiivissä 2005/94/EY asetetaan toimenpiteet siipikarjan ja muiden vankeudessa pidettävien lintujen korkeapatogeenisen lintuinfluenssan (HPAI) ja lintuinfluenssavirusten alatyyppien H5 ja H7 aiheuttaman matalapatogeenisen lintuinfluenssan (LPAI), siten kuin ne määritellään kyseisessä direktiivissä, taudinpurkausten torjumiseksi. Direktiivissä 2005/94/EY säädetään lisäksi tietyistä ennalta ehkäisevistä toimenpiteistä, jotka liittyvät lintuinfluenssavirusten valvontaan ja varhaiseen toteamiseen.
            
         
               (3)
            
            
               Direktiivissä 2005/94/EY säädetään, että jäsenvaltioiden on pantava täytäntöön pakolliset valvontaohjelmat. Kyseisillä valvontaohjelmilla pyritään tunnistamaan LPAI-virusten leviäminen siipikarjassa ja erityisesti siipikarjaan kuuluvissa vesilintulajeissa, ennen kuin virukset leviävät laajalle siipikarjapopulaatiossa – tavoitteena on toteuttaa torjuntatoimenpiteitä, jotta voidaan mahdollisesti estää viruksen muuntuminen HPAI-virukseksi, millä saattaa olla tuhoisat seuraukset.
            
         
               (4)
            
            
               Direktiivissä 2005/94/EY säädetään lisäksi valvontaohjelmien toteuttamisesta luonnonvaraisissa linnuissa tavoitteena lisätä säännöllisesti päivitettyjen riskinarviointien pohjalta tietämystä luonnonvaraisten lintujen aiheuttamista uhkista minkä tahansa linnuissa esiintyvän lintuperäisen influenssaviruksen suhteen.
            
         
               (5)
            
            
               Lintuinfluenssaa siipikarjassa ja luonnonvaraisissa linnuissa koskevien valvontaohjelmien täytäntöönpanosta jäsenvaltioissa ja päätöksen 2004/450/EY muuttamisesta 13 päivänä huhtikuuta 2007 tehty komission päätös 2007/268/EY (3) hyväksyttiin tällaisten valvontaohjelmien täytäntöönpano-ohjeiden vahvistamiseksi.
            
         
               (6)
            
            
               Kyseisen päätöksen tekemisen jälkeen valvontaohjelmien toteuttamisesta jäsenvaltioissa saatu kokemus ja tieteellisessä tietämyksessä ja tutkimustuloksissa tapahtunut edistyminen osoittavat, että tietyillä siipikarjalajeilla ja siipikarjan tuotantoluokilla on muita lajeja ja luokkia suurempi riski saada lintuinfluenssavirustartunta ottaen myös huomioon tilan sijainti ja muut riskitekijät.
            
         
               (7)
            
            
               Uhka H5N1-alatyyppiä olevan HPAI-viruksen kulkeutumisesta Kaakkois-Aasiasta Eurooppaan ja sen leviäminen länteen vuonna 2005 johti lisätoimenpiteiden hyväksymiseen, jotta tähän virustyyppiin voitaisiin varautua ja jotta se voitaisiin todeta jo varhaisessa vaiheessa siipikarjassa ja luonnonvaraisissa linnuissa.
            
         
               (8)
            
            
               Luonnonvaraisten lintujen lintuinfluenssan valvontaa koskevista lisävaatimuksista 17 päivänä lokakuuta 2005 tehdyssä komission päätöksessä 2005/731/EY (4) edellytetään jäsenvaltioiden huolehtivan siitä, että toimivaltaisille viranomaisille ilmoitetaan epätavallisesta kuolevuudesta tai merkittävistä taudinpurkauksista luonnonvaraisissa linnuissa ja eritoten luonnonvaraisissa vesilinnuissa. Lisäksi on otettava näytteitä lintuinfluenssaviruksen varalta ja tehtävä niille laboratoriotestit.
            
         
               (9)
            
            
               On aiheellista sisällyttää päätöksessä 2005/731/EY vahvistetut vaatimukset tähän päätökseen.
            
         
               (10)
            
            
               Vuosina 2006–2009 lintuinfluenssanäytteitä on otettu ja testattu yli 350 000 luonnonvaraiselta linnulta. Valvonta on jäsenvaltioissa toteutettu siten, että näytteistä keskimäärin 75 prosenttia on otettu eläviltä linnuilta ja 25 prosenttia sairailta tai kuolleilta linnuilta.
            
         
               (11)
            
            
               Yli tuhannella kuolleena tai sairaana löydetyllä linnulla todettiin alatyyppiä H5N1 oleva HPAI, kun taas ainoastaan noin viidellä näytteenottohetkellä terveellä, elossa olleella linnulla todettiin mainittu virus kyseisen neljän vuoden ajanjakson aikana. LPAI-alatyyppejä eristettiin lähes yksinomaan elävistä linnuista otetuista näytteistä.
            
         
               (12)
            
            
               Lintuinfluenssaa tutkivan EU:n vertailulaboratorion kokoamien lintuinfluenssavalvontaa (5) unionissa käsittelevien vuosiraporttien päätelmissä, Euroopan elintarviketurvallisuusviranomaisen (EFSA) (6), (7), (8) tieteellisissä lausunnoissa ja vastikään perustetun eläintautien valvontaa käsittelevän työryhmän (TFADS) työskentelyssä on painotettu sitä, että siipikarjan ja luonnonvaraisten lintujen nykyiseen valvontastrategiaan olisi tehtävä joitakin muutoksia, jotta tehokkaammin edistettäisiin riskeihin perustuvaa lähestymistapaa, jota pidetään sopivimpana valvontastrategiana, jolla voidaan informoida toimivaltaisia viranomaisia tautien ehkäisemiseksi ja torjumiseksi tavoitteena suojella siipikarjaa ja muita vankeudessa pidettäviä lintuja kasvattavia tiloja.
            
         
               (13)
            
            
               Riskiperusteisen valvonnan olisi täydennettävä siipikarjassa esiintyvän lintuinfluenssatartunnan varhaiseen havaitsemiseen tähtääviä järjestelmiä, kuten niitä, joista on jo säädetty bioturvallisuustoimenpiteistä influenssavirus A:n alatyypin H5N1 aiheuttaman erittäin patogeenisen lintuinfluenssan tarttumisvaaran vähentämiseksi luonnonvaraisista linnuista siipikarjaan ja muihin vankeudessa pidettäviin lintuihin sekä varhaisen havaitsemisen järjestelmästä erityisen vaaralle alttiilla alueilla 19 päivänä lokakuuta 2005 tehdyn komission päätöksen 2005/734/EY (9) 2 artiklassa ja neuvoston direktiivissä 2005/94/EY säädetyn lintuinfluenssaa koskevan taudinmäärityskäsikirjan hyväksymisestä 4 päivänä elokuuta 2006 tehdyn komission päätöksen 2006/437/EY (10) liitteessä olevassa II luvun 2 kohdassa.
            
         
               (14)
            
            
               Päätöksessä 2007/268/EY vahvistettuja siipikarjan ja luonnonvaraisten lintujen lintuinfluenssavalvontaa koskevia ohjeita olisi tämän vuoksi tarkistettava saadun kokemuksen ja tieteellisen tietämyksen valossa, ja ne olisi korvattava tässä päätöksessä vahvistettavilla ohjeilla.
            
         
               (15)
            
            
               Unionin lainsäädännön johdonmukaisuuden vuoksi näytteenotto ja laboratoriotestaus olisi suoritettava päätöksessä 2006/437/EY vahvistettujen menettelyjen mukaisesti, ellei toisin määrätä.
            
         
               (16)
            
            
               Unionin lainsäädännön johdonmukaisuuden vuoksi olisi luonnonvaraisten lintujen valvontaa koskevia ohjelmia toteutettaessa otettava täysimääräisesti huomioon luonnonvaraisten lintujen suojelusta 30 päivänä marraskuuta 2009 annetun Euroopan parlamentin ja neuvoston direktiivin 2009/147/EY (11) vaatimukset erityisesti tämän päätöksen liitteessä II olevan 1 osan 2 ja 3 jaksossa kuvattavien valvontasuunnitelman ja näytteenottomenettelyjen osalta.
            
         
               (17)
            
            
               Päätökset 2005/731/EY ja 2007/268/EY olisi kumottava.
            
         
               (18)
            
            
               Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Jäsenvaltioiden on toteutettava kaikki tarvittavat toimenpiteet sen varmistamiseksi, että toimivaltaiset viranomaiset ryhtyvät asianmukaisiin järjestelyihin luonnonvaraisten lintujen tarkkailusta ja rengastuksesta sekä metsästyksestä ja muista asiaan liittyvistä seikoista huolehtivien järjestöjen kanssa sen varmistamiseksi, että kyseisten järjestöjen edellytetään viipymättä ilmoittavan toimivaltaisille viranomaisille epätavallisesta kuolevuudesta tai merkittävistä taudinpurkauksista luonnonvaraisissa linnuissa ja eritoten luonnonvaraisissa vesilinnuissa.
   2 artikla
   1.   Jäsenvaltioiden on varmistettava, että välittömästi sen jälkeen kun toimivaltainen viranomainen on saanut 1 artiklassa säädetyn ilmoituksen ja jos taudille ei tunnisteta muuta selkeää syytä kuin lintuinfluenssa, toimivaltaisen viranomaisen on huolehdittava siitä, että
   
               a)
            
            
               kuolleista linnuista ja mahdollisuuksien mukaan myös muista kuolleiden lintujen kanssa kosketuksissa olleista linnuista otetaan asianmukaiset näytteet;
            
         
               b)
            
            
               näytteille tehdään laboratoriotestit lintuinfluenssaviruksen toteamiseksi.
            
         2.   Näytteenotto- ja testausmenettelyt on toteutettava päätöksellä 2006/437/EY hyväksytyn lintuinfluenssaa koskevan taudinmäärityskäsikirjan II–VIII luvun mukaisesti.
   3.   Jäsenvaltioiden on ilmoitettava komissiolle viipymättä, jos 1 kohdan b alakohdassa mainituissa laboratoriotesteissä löytyy korkeapatogeeninen lintuinfluenssavirus (HPAI).
   3 artikla
   Siipikarjassa ja luonnonvaraisissa linnuissa esiintyvän lintuinfluenssan valvontaohjelmien, jotka jäsenvaltioiden on pantava täytäntöön direktiivin 2005/94/EY 4 artiklan 1 kohdan mukaisesti, on noudatettava tämän päätöksen liitteissä I ja II asetettuja ohjeita.
   4 artikla
   Toimivaltaisen viranomaisen on varmistettava, että kaikki siipikarjaa ja luonnonvaraisia lintuja koskevien valvontaohjelmien mukaisesti toteutetuista niin lintuinfluenssan serologisista kuin virologisista tutkimuksista saadut positiiviset ja negatiiviset tulokset ilmoitetaan komissiolle kuuden kuukauden välein, sanotun kuitenkaan rajoittamatta unionin lainsäädännössä säädettyjen vaatimusten soveltamista. Ne on toimitettava verkossa toimivan komission järjestelmän kautta viimeistään kunkin vuoden 31 päivänä heinäkuuta edellisten kuuden kuukauden osalta (1 päivästä tammikuuta 30 päivään kesäkuuta) ja viimeistään 31 päivänä tammikuuta edellisten kuuden kuukauden osalta (1 päivästä heinäkuuta 31 päivään joulukuuta).
   5 artikla
   Kumotaan päätökset 2005/731/EY ja 2007/268/EY.
   6 artikla
   Tämä päätös on osoitettu kaikille jäsenvaltioille.
   
      Tehty Brysselissä 25 päivänä kesäkuuta 2010.
      
         
            Komission puolesta
         
         John DALLI
         
            Komission jäsen
         
      
   
   
      (1)  EYVL L 224, 18.8.1990, s. 29.
   
      (2)  EUVL L 10, 14.1.2006, s. 16.
   
      (3)  EUVL L 115, 3.5.2007, s. 3.
   
      (4)  EUVL L 274, 20.10.2005, s. 93.
   
      (5)  Euroopan komission www-sivusto: http://ec.europa.eu/food/animal/diseases/controlmeasures/avian/eu_resp_surveillance_en.htm
   
      (6)  The EFSA Journal (2005) 266, 1–21; Scientific Opinion on Animal health and welfare aspects of Avian Influenza.
   
      (7)  The EFSA Journal (2008) 715, 1–161, Scientific Opinion on Animal health and welfare aspects of avian influenza and the risks of its introduction into the EU poultry holdings.
   
      (8)  The EFSA Journal (2006) 357, 1–46, Opinion on Migratory birds and their possible role in the spread of highly pathogenic Avian Influenza.
   
      (9)  EUVL L 274, 20.10.2005, s. 105.
   
      (10)  EUVL L 237, 31.8.2006, s. 1.
   
      (11)  EUVL L 20, 26.1.2010, s. 7.
   
      LIITE I
      
         Ohjeet siipikarjassa esiintyvän lintuinfluenssan valvontaohjelmien täytäntöönpanosta
      
      1.   Valvontaohjelmien tavoitteet
      
      Siipikarjassa esiintyvän lintuinfluenssan valvontaa koskevien ohjelmien tavoitteena on ilmoittaa toimivaltaiselle viranomaiselle lintuinfluenssavirusten esiintymisestä taudin torjumiseksi direktiivin 2005/94/EY mukaisesti siten, että vuosittain todetaan aktiivisen valvonnan avulla:
      
                  a)
               
               
                  alatyyppiä H5 tai H7 oleva matalapatogeeninen lintuinfluenssa (LPAI) kanalinnuissa (eli kanoissa, kalkkunoissa, helmikanoissa, fasaaneissa, peltopyissä ja viiriäisissä) ja sileälastaisissa linnuissa ja täydennetään näin muita olemassa olevia varhaiseen toteamiseen tähtääviä järjestelmiä;
               
            
                  b)
               
               
                  alatyyppiä H5 tai H7 oleva LPAI ja korkeapatogeeninen lintuinfluenssa (HPAI) kotieläiminä pidettävissä vesilinnuissa (eli ankoissa, hanhissa ja sinisorsissa, joita käytetään riistan istutukseen maastoon).
               
            2.   Valvontasuunnitelma
      
      Näytteenotto ja serologinen testaus siipikarjatiloilla on toteutettava lintuinfluenssan vasta-aineiden esiintymisen toteamiseksi, kuten direktiivissä 2005/94/EY määritellään.
      Kyseisellä aktiivisella valvonnalla täydennetään niitä jäsenvaltioissa jo käytössä olevia varhaiseen toteamiseen tähtääviä järjestelmiä, joista säädetään päätöksessä 2005/734/EY ja komission päätöksellä 2006/437/EY hyväksytyn lintuinfluenssaa koskevan taudinmäärityskäsikirjan, jäljempänä ’taudinmäärityskäsikirja’, II luvussa, ja erityisesti niitä järjestelmiä, joita toteutetaan sellaisilla siipikarjatiloilla, joiden osalta lintuinfluenssan kulkeutumisriskin katsotaan olevan muita suurempi.
      Eläintautien valvonnassa on käytössä kaksi kansainvälisesti tunnustettua päämenetelmää: a) riskiperusteinen valvonta ja b) edustavaan otantaan pohjautuva valvonta.
      2.1   Riskiperusteinen valvonta
      
      Riskiperusteinen valvonta on ensisijainen menetelmä lintuinfluenssan valvonnan toteuttamiseksi kohdennetulla ja resurssitehokkaalla tavalla.
      Tämän menetelmän valitsevien jäsenvaltioiden on täsmennettävä siipikarjaparvien tartunnan kannalta merkitykselliset riskipolut ja otantakehikko sellaisia siipikarjatiloja varten, joiden on todettu olevan lintuinfluenssatartuntojen kannalta suuremmassa vaarassa.
      Jäljempänä 4.1 jaksossa esitetty kriteerien ja riskitekijöiden luettelo ei ole tyhjentävä vaan antaa osviittaa siitä, miten siipikarjalajien ja siipikarjan tuotantoluokkien näytteenotto ja testaus voidaan kohdistaa eri tuotantojärjestelmissä. Kyseisessä jäsenvaltiossa vallitsevan eläinten terveystilanteen mukaan niitä saatetaan joutua painottamaan eri tavalla.
      2.2   Edustavaan otantaan pohjautuva valvonta
      
      Jos jokin jäsenvaltio ei kykene toteuttamaan riittävällä tavalla näyttöön pohjautuvaa arviointia siipikarjaparvien tartunnan riskipoluista alueellaan, sen on toteutettava edustavaan näytteenottomenettelyyn perustuvaa valvontaa. Niiden siipikarjatilojen lukumäärän, joilta näytteitä otetaan, on vastattava taulukoissa 1 ja 2 esitettyjä määriä siipikarjalajin mukaan.
      Lintuinfluenssan serologisia testejä varten näytteitä on otettava koko jäsenvaltion alueelta siten, että niiden voidaan katsoa edustavan koko jäsenvaltiota.
      3.   Kohdepopulaatiot
      
      Valvontaohjelmaan on sisällytettävä seuraavien siipikarjalajien ja siipikarjan tuotantoluokkien näytteenotto:
      
                  a)
               
               
                  munivat kanat;
               
            
                  b)
               
               
                  vapaat munivat kanat;
               
            
                  c)
               
               
                  siitoskanat;
               
            
                  d)
               
               
                  siitoskalkkunat;
               
            
                  e)
               
               
                  siitosankat;
               
            
                  f)
               
               
                  siitoshanhet;
               
            
                  g)
               
               
                  teuraskalkkunat;
               
            
                  h)
               
               
                  teurasankat;
               
            
                  i)
               
               
                  teurashanhet;
               
            
                  j)
               
               
                  tarhatut riistalinnut (kanalinnut) keskittyen erityisesti täysikasvuisiin lintuihin, kuten siitoslintuihin;
               
            
                  k)
               
               
                  tarhatut riistalinnut (vesilinnut);
               
            
                  l)
               
               
                  sileälastaiset linnut.
               
            Seuraavassa määritellyissä poikkeusolosuhteissa voidaan kuitenkin sisällyttää mukaan myös seuraavat siipikarjaluokat:
      
                  m)
               
               
                  broilerit, mutta ainoastaan silloin, kun i) niitä pidetään suuret määrät laidunkanalatuotannossa ja ii) niiden katsotaan aiheuttavan suuremman lintuinfluenssatartuntavaaran;
               
            
                  n)
               
               
                  harrastekanalat: niillä on yleensä vähäinen rooli viruksen esiintymisen ja leviämisen kannalta, ja näytteiden ottaminen niistä vie paljon resursseja; tietyissä jäsenvaltioissa harrastekanalat saattavat kuitenkin aiheuttaa suuremman lintuinfluenssariskin, koska niitä on huomattavan paljon, koska niitä pidetään lähellä kaupallisia siipikarjatiloja tai koska niillä käydään kauppaa paikallis-/aluetasolla ja muiden 4.1 jaksossa lueteltujen kriteerien ja riskitekijöiden vuoksi erityisesti lajikoostumuksen osalta.
               
            Jos siipikarjan tuotantoluokan osalta annetaan hyvät perustelut riskin tasosta (kuten tiukoissa bioturvallisuusoloissa pidetyt siitoskanat), kyseinen tuotantoluokka voidaan kuitenkin jättää näytteenoton ulkopuolelle.
      4.   Riskiperusteinen valvontamenetelmä
      
      Riskiperusteisen valvonnan valinnasta on päätettävä jäsenvaltion tasolla tehtävässä arvioinnissa, jossa on tarkasteltava ainakin seuraavia kriteerejä ja riskitekijöitä:
      4.1   Kriteerit ja riskitekijät
      
      4.1.1   Suorasta tai epäsuorasta altistumisesta erityisesti ”kohdelajeiksi” katsotuille luonnonvaraisille linnuille seurauksena olevaa virusten kulkeutumista siipikarjatiloille koskevat kriteerit ja riskitekijät
      
      
                  a)
               
               
                  Siipikarjatilan sijainti lähellä kosteikkoja, lampia, soita, järviä, jokia tai merenrantoja, joille muuttavia luonnonvaraisia vesilintuja voi kerääntyä.
               
            
                  b)
               
               
                  Siipikarjatilan sijainti alueilla, joilla on runsaasti muuttolintuja ja varsinkin niitä lintuja, joiden katsotaan olevan ”kohdelajeja” tyyppiä H5N1 olevan HPAI:n toteamisen kannalta ja jotka luetellaan liitteessä II olevassa 2 osassa.
               
            
                  c)
               
               
                  Siipikarjatilan sijainti lähellä muuttavien luonnonvaraisten vesilintujen lepo- ja lisääntymispaikkoja erityisesti, jos nämä alueet liittyvät muuttolintujen liikkeiden kautta alueisiin, joilla luonnonvaraisissa linnuissa tai siipikarjassa tiedetään esiintyvän tyyppiä H5N1 olevaa HPAI:ta.
               
            
                  d)
               
               
                  Siipikarjatilat, joilla on laidunkanalatuotantoa, tai siipikarjatilat, joilla siipikarjaa tai muita vankeudessa pidettäviä lintuja pidetään ulkona tiloissa, joissa ei voida riittävästi estää niitä joutumasta kosketuksiin luonnonvaraisten lintujen kanssa.
               
            
                  e)
               
               
                  Alhainen bioturvallisuustaso siipikarjatilalla, mukaan luettuna rehun säilytysmenetelmä ja pintaveden käyttö.
               
            4.1.2   Viruksen leviämistä siipikarjatilan sisällä ja siipikarjatilojen välillä koskevat kriteerit ja riskitekijät sekä lintuinfluenssan leviämisestä siipikarjasta siipikarjaan ja siipikarjatilojen välillä aiheutuvat seuraukset (vaikutus)
      
      
                  a)
               
               
                  Useamman kuin yhden siipikarjalajin pitäminen yhdellä siipikarjatilalla – erityisesti kotieläiminä pidettävien ankkojen ja hanhien pitäminen muiden siipikarjalajien kanssa.
               
            
                  b)
               
               
                  Sellainen siipikarjan tuotantoluokka ja siipikarjalaji tilalla, jonka osalta valvontatiedot ovat osoittaneet lintuinfluenssatartunnan toteamisasteen kohonneen kyseisessä jäsenvaltiossa, esimerkkeinä ankkoja pitävät tilat ja riistan istutukseen maastoon tarkoitettu siipikarja (erityisesti tarhatut sinisorsat).
               
            
                  c)
               
               
                  Siipikarjatilan sijainti alueilla, joilla on runsaasti siipikarjatiloja.
               
            
                  d)
               
               
                  Kaupankäynti, tuonti mukaan luettuna, ja tähän liittyvä siipikarjan niin suorien kuin välillisten siirtojen intensiteetti sekä muut tekijät, kuten ajoneuvot, välineet ja henkilöt.
               
            
                  e)
               
               
                  Pitkäikäisten siipikarjaluokkien ja eri-ikäisten siipikarjaryhmien pitäminen tilalla (kuten munivat kanat).
               
            4.2   Riskipopulaatioihin keskittyminen
      
      Kohdentamisessa on otettava huomioon siipikarjatilalla esiintyvien riskitekijöiden lukumäärä ja paikallinen painotus.
      Valvontasuunnitelmaansa laatiessaan toimivaltainen viranomainen voi arvioinnissaan harkita muita riskitekijöitä, mutta nämä tekijät on osoitettava ja perusteltava asianmukaisesti valvontaohjelmassa.
      4.3   Tilat, joilta näytteet on otettava
      
      Taulukoita 1 ja 2 voidaan käyttää perustana päätettäessä niiden siipikarjatilojen lukumäärä, joilta on otettava näytteet riskipopulaatiota kohden.
      5.   Edustavan otannan menetelmä
      
      Kun toteutetaan 2.2 jaksossa tarkoitettu edustava otanta, niiden siipikarjatilojen lukumäärä, joilta on otettava näytteet, lasketaan taulukoissa 1 ja 2 esitettyjen lukujen perusteella siipikarjatilalla olevien siipikarjalajien mukaan.
      5.1   Niiden siipikarjatilojen lukumäärä, joilta on otettava näytteet lintuinfluenssan serologisia testejä varten
      
      5.1.1   Niiden siipikarjatilojen lukumäärä, joilta on otettava näytteet (lukuun ottamatta ankkoja, hanhia ja sinisorsia pitäviä tiloja)
      
      Kunkin siipikarjan tuotantoluokan osalta, lukuun ottamatta ankkoja, hanhia ja sinisorsia, niiden siipikarjatilojen lukumäärä, joilta on otettava näytteet, määritetään siten, että taataan vähintään yhden tartuntatilan toteaminen, kun tartuntatilojen yleisyys on vähintään 5 prosenttia 95 prosentin luottamusvälillä.
      Näytteenotto on toteutettava taulukon 1 mukaisesti:
      
         Taulukko 1
      
      
         Niiden siipikarjatilojen lukumäärä, joilta on otettava näytteet kussakin siipikarjan tuotantoluokassa (lukuun ottamatta ankkoja, hanhia ja sinisorsia pitäviä tiloja)
      
      
                  Tilojen lukumäärä kunkin siipikarjan tuotantoluokan osalta kussakin jäsenvaltiossa
               
               
                  Niiden siipikarjatilojen lukumäärä, joilta on otettava näytteet
               
            
                  Enintään 34
               
               
                  Kaikki
               
            
                  35–50
               
               
                  35
               
            
                  51–80
               
               
                  42
               
            
                  81–250
               
               
                  53
               
            
                  > 250
               
               
                  60
               
            5.1.2   Niiden ankkoja, hanhia ja sinisorsia pitävien tilojen lukumäärä, joilta on otettava näytteet
          (1)
      
      Niiden ankkoja, hanhia ja sinisorsia pitävien tilojen lukumäärä, joilta on otettava näytteet, on määriteltävä siten, että taataan vähintään yhden tartuntatilan toteaminen, jos tartuntatilojen yleisyys on vähintään 5 prosenttia 99 prosentin luottamusvälillä.
      Näytteenotto on toteutettava taulukon 2 mukaisesti:
      
         Taulukko 2
      
      
         Niiden ankkoja, hanhia ja sinisorsia pitävien tilojen lukumäärä, joilta on otettava näytteet
      
      
                  Ankkoja, hanhia ja sinisorsia pitävien tilojen lukumäärä kussakin jäsenvaltiossa
               
               
                  Niiden ankkoja, hanhia ja sinisorsia pitävien tilojen lukumäärä, joilta on otettava näytteet
               
            
                  Enintään 46
               
               
                  Kaikki
               
            
                  47–60
               
               
                  47
               
            
                  61–100
               
               
                  59
               
            
                  101–350
               
               
                  80
               
            
                  > 350
               
               
                  90
               
            5.2   Niiden siipikarjaan kuuluvien lintujen lukumäärä, joilta on otettava näytteet siipikarjatilalla
      
      Jäljempänä 5.2.1 ja 5.2.2 kohdassa tarkoitetut luvut koskevat sekä niitä siipikarjatiloja, joilta näytteet otetaan riskiperusteisen valvonnan perusteella, että niitä, joilta näytteet otetaan edustavan otannan perusteella.
      5.2.1   Niiden lintujen lukumäärä (lukuun ottamatta ankkoja, hanhia ja sinisorsia), joista on siipikarjatilalla otettava näytteet
      
      Niiden lintujen lukumäärä, joista on siipikarjatilalla otettava näytteet, on määriteltävä siten, että taataan 95 prosentin todennäköisyys todeta ainakin yksi lintuinfluenssan osalta positiivinen lintu, jos seropositiivisten lintujen esiintyvyys on vähintään 30 prosenttia.
      Serologista tutkimusta varten on otettava verinäytteet kaikilta siipikarjan tuotantoluokilta ja siipikarjalajeilta vähintään 5–10 linnusta (lukuun ottamatta ankkoja, hanhia ja sinisorsia) siipikarjatilaa kohden, myös eri eläinsuojissa pidetyistä linnuista, jos tilalla on useampi kuin yksi eläinsuoja.
      Jos eläinsuojia on useampia, näytteitä on otettava vähintään viidestä linnusta suojaa kohden.
      5.2.2   Niiden ankkojen, hanhien ja sinisorsien lukumäärä, joista on tilalla otettava näytteet
      
      Niiden ankkojen, hanhien ja sinisorsien lukumäärä, joista on siipikarjatilalla otettava näytteet, on määriteltävä siten, että taataan 95 prosentin todennäköisyys todeta ainakin yksi lintuinfluenssan osalta positiivinen lintu, jos seropositiivisten lintujen esiintyvyys on vähintään 30 prosenttia.
      Kultakin valitulta siipikarjatilalta otetaan serologisia testejä varten 20 verinäytettä (2).
      6.   Menettelyt otettaessa näytteitä serologisia testejä varten
      
      Näytteet on otettava siipikarjatilalla kunkin siipikarjan tuotantoluokan tuotantokauden aikana, ja näytteitä voidaan ottaa myös teurastamossa. Tämä näytteenottokäytäntö ei saa vaarantaa 4.1 jaksossa lueteltujen kriteerien ja riskitekijöiden mukaista riskiin kohdennettua lähestymistapaa.
      Jotta optimoidaan tehokkuus ja samalla vältetään tarpeettomat käynnit siipikarjatiloilla, näytteenotto on mahdollisuuksien mukaan yhdistettävä muihin tarkoituksiin – kuten salmonellan ja mykoplasman torjumiseksi – tapahtuvaan näytteenottoon. Tällaisella näytteenottojen yhdistämisellä ei saa kuitenkaan vaarantaa riskiperusteisen valvonnan vaatimusten noudattamista.
      7.   Näytteenotto virologisia testejä varten
      
      Lintuinfluenssan virologisia testejä varten tehtävää näytteenottoa ei saa käyttää serologisen testauksen vaihtoehtona, ja se on toteutettava yksinomaan lintuinfluenssan positiivisten serologisten testitulosten seurantaan käytettävien tutkimusten puitteissa.
      8.   Testien tiheys ja ajankohta
      
      Siipikarjatiloilta on otettava näytteet vuosittain. Jäsenvaltiot voivat kuitenkin riskinarvioinnin pohjalta päättää toteuttaa näytteenoton ja testauksen tätä useammin. Päätöksen perustelut on esitettävä yksityiskohtaisesti valvontaohjelmassa.
      Näytteenotto on toteutettava hyväksytyn valvontaohjelman mukaisesti kyseisen ohjelman toteutusvuoden 1 päivästä tammikuuta 31 päivään joulukuuta.
      9.   Laboratoriotestit
      
      Näytteet on tutkittava jäsenvaltioiden kansallisissa lintuinfluenssaa tutkivissa vertailulaboratorioissa tai muissa toimivaltaisten viranomaisten hyväksymissä laboratorioissa, jotka ovat kansallisen vertailulaboratorion valvonnassa.
      Laboratoriotestit on toteutettava taudinmäärityskäsikirjan mukaisesti; siinä esitetään menettelyt lintuinfluenssan vahvistamista ja erotusdiagnoosia varten.
      Jos jäsenvaltio kuitenkin haluaa käyttää sellaisia laboratoriotestejä, joita ei mainita taudinmäärityskäsikirjassa tai kuvata Maailman eläintautijärjestön (OIE) maaeläinten diagnostisia testejä ja rokotteita käsittelevässä käsikirjassa, EU:n vertailulaboratorion on validoitujen tietojen pohjalta ennen tällaisten testien käyttämistä ensin todettava niiden olevan tarkoituksenmukaisia.
      Kaikille positiivisille serologisille löydöksille on tehtävä kansallisessa vertailulaboratoriossa hemagglutinaation inhibitiotesti käyttäen annettuja, EU:n vertailulaboratorion toimittamia kantoja:
      
                  a)
               
               
                  alatyypin H5 osalta:
                  
                              i)
                           
                           
                              alkutestissä käytettävä kanta: teal/England/7894/06 (H5N3);
                           
                        
                              ii)
                           
                           
                              kaikki positiiviset näytteet on testattava kannalla chicken/Scotland/59(H5N1) ristiinreagoivan N3-vasta-aineen eliminoimiseksi;
                           
                        
            
                  b)
               
               
                  alatyypin H7 osalta:
                  
                              i)
                           
                           
                              alkutestissä käytettävä kanta: turkey/England/647/77 (H7N7);
                           
                        
                              ii)
                           
                           
                              kaikki positiiviset näytteet on testattava kannalla African starling/983/79 (H7N1) ristiinreagoivan N7-vasta-aineen eliminoimiseksi.
                           
                        
            Kaikille positiivisille serologisille löydöksille on tehtävä siipikarjatilalla epidemiologiset tutkimukset, ja näytteitä on otettava lisää virologisin menetelmin tapahtuvaa testausta varten sen määrittämiseksi, onko siipikarjatilalla lintuinfluenssaviruksen aktiivista tartuntaa. Kaikkien näiden tutkimusten tulokset on ilmoitettava komissiolle.
      Kaikki lintuinfluenssaviruksen isolaatit on toimitettava EU:n vertailulaboratoriolle unionin lainsäädännön mukaisesti direktiivin 2005/94/EY liitteessä VIII vahvistettujen kansallisten vertailulaboratorioiden toimien ja tehtävien mukaisesti, ellei poikkeusta ole myönnetty taudinmäärityskäsikirjan V luvussa olevan 4 kohdan d alakohdan mukaisesti. Alatyyppiä H5 tai H7 olevat virukset on toimitettava viipymättä EU:n vertailulaboratoriolle, ja niille on tehtävä taudinmäärityskäsikirjan mukaiset yleiset tunnistamistestit (nukleotidien sekvenssianalyysi / suonensisäinen patogeenisuusindeksi IVPI).
      On käytettävä EU:n vertailulaboratorion toimittamia näytteiden ja diagnostisen aineiston lähettämiseen liittyviä erityisprotokollia. Toimivaltaisten viranomaisten on varmistettava, että EU:n vertailulaboratorion ja kansallisen vertailulaboratorion välinen tiedonvaihto toimii hyvin.
      
         (1)  Positiivisten ankka- ja hanhitilojen toteamisessa käytetään korkeampaa luottamustasoa, koska on olemassa näyttöä siitä, että tartunnan saaneita eläimiä ei ankka- ja hanhitiloilla todeta passiivisella valvonnalla tai varhaiseen toteamiseen tähtäävillä järjestelmillä yhtä todennäköisesti kuin kanalintuihin kuuluvaa siipikarjaa.
      
         (2)  Näytteen kokoa on välttämätöntä kasvattaa verrattuna 5.2.1 kohtaan sen vuoksi, että diagnostinen testi ei ole vesilinnuilla käytettynä yhtä herkkä.
   
   
      LIITE II
      1   OSA
      
         Ohjeet luonnonvaraisissa linnuissa esiintyvän lintuinfluenssan valvontaohjelmien täytäntöönpanosta
      
      1.   Valvonnan tavoitteet
      
      Luonnonvaraisissa linnuissa esiintyvän lintuinfluenssan valvontaa koskevan ohjelman tavoitteena on todeta alatyyppiä H5N1 oleva HPAI ajoissa luonnonvaraisissa linnuissa siipikarjatilojen siipikarjan suojelemiseksi ja kansanterveyteen liittyvien eläinlääkintänäkökohtien turvaamiseksi.
      2.   Valvontasuunnitelma
      
      
                  a)
               
               
                  Riskiperusteinen valvonta toteutetaan ”passiivisena” valvontajärjestelmänä tekemällä laboratoriotutkimuksia kuolemaisillaan oleville luonnonvaraisille linnuille tai kuolleina löydetyille linnuille, ja siinä keskitytään erityisesti vesilintulajeihin.
               
            
                  b)
               
               
                  Valvonta kohdistuu nimenomaisesti luonnonvaraisiin lintuihin ja varsinkin muuttaviin vesilintuihin, jäljempänä ’kohdelajit’, joilla on osoitettu olevan suurempi vaara saada HPAI H5N1 -virustartunta ja levittää virusta.
               
            
                  c)
               
               
                  Kohteeksi otetaan alueet, jotka ovat lähellä niitä merialueita, järviä ja vesiväyliä, joista kuolleita lintuja on löytynyt; valvonta kohdistuu erityisesti siipikarjatilojen läheisyydessä oleviin alueisiin ja etenkin alueisiin, joilla on runsaasti siipikarjatiloja.
               
            
                  d)
               
               
                  Epidemiologien, ornitologien ja toimivaltaisen luonnonsuojeluviranomaisen kanssa on tehtävä tiivistä yhteistyötä valmisteltaessa valvontaohjelmaa, tunnistettaessa lajeja ja optimoitaessa näytteenottoa kansallisen tilanteen mukaisesti.
               
            
                  e)
               
               
                  Jos HPAI H5N1 -viruksen epidemiologinen tilanne niin edellyttää, valvontatoimia tehostetaan tiedotustoimilla ja kuolleiden tai kuolemaisillaan olevien luonnonvaraisten lintujen aktiivisella etsinnällä ja seurannalla; tämä koskee erityisesti kohdelajeihin kuuluvia lintuja. Tämän toiminnan saattaa käynnistää HPAI H5N1 -viruksen toteaminen siipikarjassa ja/tai luonnonvaraisissa linnuissa naapurijäsenvaltioissa ja kolmansissa maissa tai maissa, jotka kytkeytyvät luonnonvaraisten muuttolintujen ja erityisesti kohdelajeihin kuuluvien lintujen liikkeiden kautta kyseiseen jäsenvaltioon. Tässä tapauksessa on otettava huomioon erityinen muuttokäyttäytyminen ja luonnonvaraisten lintujen lajit, jotka saattavat vaihdella jäsenvaltiosta toiseen.
               
            3.   Näytteenottomenettelyt
      
      
                  a)
               
               
                  Näytteenottomenettelyt on toteutettava taudinmäärityskäsikirjan mukaisesti.
               
            
                  b)
               
               
                  Kuolleina löydetyiltä tai kuolemaisillaan olevilta luonnonvaraisilta linnuilta otetaan yhteissuolesta ja henkitorvesta/nielusta pyyhkäisynäyte ja/tai kudosnäyte molekyylien osoittamista (PCR) ja/tai viruksen eristämistä varten.
               
            
                  c)
               
               
                  Näytteitä varastoitaessa ja kuljetettaessa on oltava erityisen huolellinen taudinmäärityskäsikirjan IV luvun 5 ja 6 kohdan mukaisesti. Kaikki luonnonvaraisissa linnuissa esiintyvien lintuinfluenssavirustapausten isolaatit on toimitettava EU:n vertailulaboratoriolle, ellei ole myönnetty poikkeusta taudinmäärityskäsikirjan V luvussa olevan 4 kohdan d alakohdan mukaisesti. Alatyyppiä H5 tai H7 olevat virukset on toimitettava viipymättä EU:n vertailulaboratoriolle, ja niille on tehtävä taudinmäärityskäsikirjan mukaiset yleiset tunnistamistestit (nukleotidien sekvenssianalyysi / suonensisäinen patogeenisuusindeksi IVPI).
               
            
                  d)
               
               
                  Näytteenotto on saatava päätökseen valvontaohjelman toteutusvuoden 31 päivään joulukuuta mennessä.
               
            4.   Laboratoriotestit
      
      Laboratoriotestit on suoritettava taudinmäärityskäsikirjan mukaisesti.
      Näytteet on tutkittava jäsenvaltioiden kansallisissa vertailulaboratorioissa tai muissa toimivaltaisten viranomaisten hyväksymissä laboratorioissa, jotka ovat kansallisen vertailulaboratorion valvonnassa.
      Jos jäsenvaltio kuitenkin haluaa käyttää sellaisia laboratoriotestejä, joita ei mainita taudinmäärityskäsikirjassa tai kuvata Maailman eläintautijärjestön (OIE) maaeläinten diagnostisia testejä ja rokotteita käsittelevässä käsikirjassa, EU:n vertailulaboratorion on validoitujen tietojen pohjalta ennen tällaisten testien käyttämistä ensin todettava niiden olevan tarkoituksenmukaisia.
      Alustava seulonta suoritetaan käyttäen M-geenin PCR:tä, minkä jälkeen H5-positiivisille löydöksille tehdään pikatesti kahden viikon kuluessa. Positiivisen H5-tuloksen löydyttyä katkaisukohdan analyysi on suoritettava mahdollisimman pian sen määrittämiseksi, onko kyseessä korkeapatogeeninen lintuinfluenssa (HPAI) vai matalapatogeeninen lintuinfluenssa (LPAI). Jos H5-tyypin HPAI vahvistetaan, on nopeasti tehtävä lisämääritys N-tyypin määrittämiseksi; tästäkin voidaan kuitenkin saada näyttöä vain N1:n sulkemiseksi pois laskuista.
      5.   Seurantatoimet
      
      
                  —
               
               
                  Jos positiiviset HPAI H5 (N1) -tapaukset vahvistuvat, sovelletaan korkeapatogeenisen lintuinfluenssan H5N1-alatyypin esiintymiseen yhteisön luonnonvaraisissa linnuissa liittyvistä tietyistä suojatoimenpiteistä ja päätöksen 2006/115/EY kumoamisesta 11 päivänä elokuuta 2006 tehdyssä komission päätöksessä 2006/563/EY (1) vahvistettuja torjuntatoimenpiteitä (2).
               
            
                  —
               
               
                  Osana epidemiologisia tutkimuksia on tärkeää määrittää näihin tapauksiin liittyvät alueet, jotta voidaan mahdollisesti ennustaa lintuinfluenssaviruksen myöhempää kulkeutumista erityisesti siipikarjatuotannon kannalta merkittävillä alueilla, kuten alueilla, joilla on runsaasti siipikarjatiloja.
               
            2   OSA
      
         Luettelo luonnonvaraisista lintulajeista, joihin lintuinfluenssaa koskeva näytteenotto ja testaus on kohdennettava – ’kohdelajit’
      
      
                  Nro
               
               
                  Tieteellinen nimi
               
               
                  Yleisnimi
               
            
                  1.
               
               
                  
                     Accipiter gentilis
                  
               
               
                  Kanahaukka
               
            
                  2.
               
               
                  
                     Accipiter nisus
                  
               
               
                  Varpushaukka
               
            
                  3.
               
               
                  
                     Anas acuta
                  
               
               
                  Jouhisorsa
               
            
                  4.
               
               
                  
                     Anas clypeata
                  
               
               
                  Lapasorsa
               
            
                  5.
               
               
                  
                     Anas crecca
                  
               
               
                  Tavi
               
            
                  6.
               
               
                  
                     Anas penelope
                  
               
               
                  Haapana
               
            
                  7.
               
               
                  
                     Anas platyrhynchos
                  
               
               
                  Sinisorsa
               
            
                  8.
               
               
                  
                     Anas querquedula
                  
               
               
                  Heinätavi
               
            
                  9.
               
               
                  
                     Anas strepera
                  
               
               
                  Harmaasorsa
               
            
                  10.
               
               
                  
                     Anser albifrons albifrons
                  
               
               
                  Tundrahanhi (eurooppalainen rotu)
               
            
                  11.
               
               
                  
                     Anser anser
                  
               
               
                  Merihanhi
               
            
                  12.
               
               
                  
                     Anser brachyrhynchus
                  
               
               
                  Lyhytnokkahanhi
               
            
                  13.
               
               
                  
                     Anser erythropus
                  
               
               
                  Kiljuhanhi
               
            
                  14.
               
               
                  
                     Anser fabalis
                  
               
               
                  Metsähanhi
               
            
                  15.
               
               
                  
                     Ardea cinerea
                  
               
               
                  Harmaahaikara
               
            
                  16.
               
               
                  
                     Aythya ferina
                  
               
               
                  Punasotka
               
            
                  17.
               
               
                  
                     Aythya fuligula
                  
               
               
                  Tukkasotka
               
            
                  18.
               
               
                  
                     Branta bernicla
                  
               
               
                  Sepelhanhi
               
            
                  19.
               
               
                  
                     Branta canadensis
                  
               
               
                  Kanadanhanhi
               
            
                  20.
               
               
                  
                     Branta leucopsis
                  
               
               
                  Valkoposkihanhi
               
            
                  21.
               
               
                  
                     Branta ruficollis
                  
               
               
                  Punakaulahanhi
               
            
                  22.
               
               
                  
                     Bubo bubo
                  
               
               
                  Huuhkaja
               
            
                  23.
               
               
                  
                     Buteo buteo
                  
               
               
                  Hiirihaukka
               
            
                  24.
               
               
                  
                     Buteo lagopus
                  
               
               
                  Piekana
               
            
                  25.
               
               
                  
                     Cairina moschata
                  
               
               
                  Myskisorsa
               
            
                  26.
               
               
                  
                     Ciconia ciconia
                  
               
               
                  Kattohaikara
               
            
                  27.
               
               
                  
                     Circus aeruginosus
                  
               
               
                  Ruskosuohaukka
               
            
                  28.
               
               
                  
                     Cygnus columbianus
                  
               
               
                  Pikkujoutsen
               
            
                  29.
               
               
                  
                     Cygnus cygnus
                  
               
               
                  Laulujoutsen
               
            
                  30.
               
               
                  
                     Cygnus olor
                  
               
               
                  Kyhmyjoutsen
               
            
                  31.
               
               
                  
                     Falco peregrinus
                  
               
               
                  Muuttohaukka
               
            
                  32.
               
               
                  
                     Falco tinnunculus
                  
               
               
                  Tuulihaukka
               
            
                  33.
               
               
                  
                     Fulica atra
                  
               
               
                  Nokikana
               
            
                  34.
               
               
                  
                     Larus canus
                  
               
               
                  Kalalokki
               
            
                  35.
               
               
                  
                     Larus ridibundus
                  
               
               
                  Naurulokki
               
            
                  36.
               
               
                  
                     Limosa limosa
                  
               
               
                  Mustapyrstökuiri
               
            
                  37.
               
               
                  
                     Marmaronetta angustirostris
                  
               
               
                  Marmorisorsa
               
            
                  38.
               
               
                  
                     Mergus albellus
                  
               
               
                  Uivelo
               
            
                  39.
               
               
                  
                     Milvus migrans
                  
               
               
                  Haarahaukka
               
            
                  40.
               
               
                  
                     Milvus milvus
                  
               
               
                  Isohaarahaukka
               
            
                  41.
               
               
                  
                     Netta rufina
                  
               
               
                  Punapäänarsku
               
            
                  42.
               
               
                  
                     Phalacrocorax carbo
                  
               
               
                  Merimetso
               
            
                  43.
               
               
                  
                     Philomachus pugnax
                  
               
               
                  Suokukko
               
            
                  44.
               
               
                  
                     Pica pica
                  
               
               
                  Harakka
               
            
                  45.
               
               
                  
                     Pluvialis apricaria
                  
               
               
                  Kapustarinta
               
            
                  46.
               
               
                  
                     Podiceps cristatus
                  
               
               
                  Silkkiuikku
               
            
                  47.
               
               
                  
                     Podiceps nigricollis
                  
               
               
                  Mustakaulauikku
               
            
                  48.
               
               
                  
                     Porphyrio porphyrio
                  
               
               
                  Sulttaanikana
               
            
                  49.
               
               
                  
                     Tachybaptus ruficollis
                  
               
               
                  Pikku-uikku
               
            
                  50.
               
               
                  
                     Vanellus vanellus
                  
               
               
                  Töyhtöhyyppä
               
            
         (1)  EUVL L 222, 15.8.2006, s. 11.
      
         (2)  Taudintorjuntatoimenpiteitä on toteutettava, kun on vahvistettu HPAI H5 ja epäillään N1:tä.